**Рeпублика Србија**

**Град Крагујевац**

**Градска управа за друштвене делатности**

**Број: 3-6 /25-XXV**

**Дана: 30. јун 2025. године**

**К р а г у ј е в а ц**

Градска управа за друштвене делатности на основу члана 6. став 1. у вези са чланом 3. Уредбе о средствима за подстицање или финансирање недостајућег дела средстава за финансирање програма од јавног интереса која реализују удружења (“Службени гласник РС“ број 16/2018), члана 4. Правилника о начину, поступку и критеријумима за остваривање права за доделу средстава за подстицање програма/пројеката или финансирање недостајућег дела средстава из буџета града Крагујевца за реализацију програма/пројеката од јавног интереса које реализују удружења (“Службени лист града Крагујевца“ број 22/23– пречишћен текст), у складу са Годишњим планом јавних конкурса града Крагујевца за 2025. годину број: 020-44/25-II од 22. jануара, 6. марта и 9. маја 2025. године, дана 30. јуна 2025. године, расписује

**ЈАВНИ КОНКУРС**

**за финансирање/суфинансирање програма удружења/организација у области привреде на територији града Крагујевца у 2026. години**

Расписује се Јавни конкурс зафинансирање/суфинансирање програма удружења/организација у области привреде натериторији града Крагујевца у 2026. години (у даљем тексту: Конкурс).

Средства за финансирање/суфинансирање програма у области привреде на територији града Крагујевца у 2026. години, биће планирана Одлуком о буџету града Крагујевца за 2026. годину.

Право подношења пријаве, као и право на добијање и коришћење средстава по овом Конкурсу имају удружења/организације из области привреде, која:

* имају седиште на територији Републике Србије,
* планирају реализацију програма на територији града Крагујевца у 2026. години,
* благовремено поднесу пријаву на Конкурс.

Предлози програма удружења/организација у области привреде морају се односити на следеће приоритетне области:

* Унапређење пословног амбијента на територији града, генерисање нових пословних идеја и увођење нових технологија заснованих на „паметним специјализацијама“ охрабрење предузетничке иницијативе и спремности за отпочињање сопственог посла;
* Подстицање конкурентности и иновативности привредних субјеката, њихово пословно повезивање и јачање капацитета за успешнији наступ на домаћем и иностраном тржишту;
* Повећање запошљивости, посебно незапослених из категорије теже запошљивих лица, промовисање еколошки здравих и економски одрживих грана индустрије;
* Подршка организовању привредних јавних манифестација, стручних скупова и реализовању активности усмерених ка афирмацији привредних и туристичких потенцијала града, промовисању и брендирању производа и услуга са подручја Шумадије;
* Подстицање друштвене одговорности компанија, начела фер односа према конкуренцији и потрошачима, сузбијање „сиве економије“, злоупотребе монополског положаја и других друштвено штетних појава на тржишту, одрживост зелене агенде пословања (очување/одрживост био диверзитета);
* Подршка истраживачким и издавачким подухватима, обележавању значајних датума и јубилеја из области привредног развоја града.

Критеријуми за процену и вредновање предлога програма удружења из области привреде утврђени су Правилником о начину, поступку и критеријумима за остваривање права за доделу средстава за подстицање програма/пројеката или финансирање недостајућег дела средстава из буџета града Крагујевца за реализацију програма/пројеката од јавног интереса које реализују удружења (“Службени лист града Крагујевца“ број 22/23– пречишћен текст).

Обавезна документација која се доставља у три примерка је :

- Предлог програма /Пријaва на конкурс (word формат Анекс 1),

- Преглед буџета (word формат – Анекс 2),

- Логички оквир рада (word формат – Анекс 3),

- План активности и промоције (word формат – Анекс 4).

Обавезна документација која се доставља у једном примерку је:

- Попуњена форма Административни подаци о подносиoцу предлога програма (word формат – Анекс 5),

- Попуњен Финансијски идентификациони формулар (word формат – Анекс 6),

- Попуњена и потписана Изјава о испуњености услова и прихватању обавеза (word формат -Анекс 7),

- Попуњена Листа за проверу (word формат – Анекс 8),

- Изјава о партнерству (само уколико се предлог програма подноси у партнерству са другим удружењима или сарадницима ) - word формат – Анекс 9,

- Одлука надлежног органа подносиоца предлога програма да је програм којим се аплицира усвојен,

- Копија годишњег наративног извештаја организације за претходну годину,

- Попуњена и приложена биографија (CV) свих реализатора/учесника програма,

- Попуњена, потписана и приложена Изјава о непостојању двоструког финансирања,

- Попуњена, потписана и приложена Изјава о доступности,

- Обавезну документацију потребно је доставити и у електронском облику (CD или USB).

Сви наведени обрасци могу се преузети на званичној интернет страници града Крагујевца.

Комплетна конкурсна документација доставља се у једној затвореној коверти.

**Предложени програми треба да садрже сву прописану документацију, оверену и потписану од стране овлашћеног лица.**

Документација достављена по овом Конкурсу (без обзира да ли је програм одборен или не) не враћа се подносиоцима, већ постаје архивски материјал о спроведеном Конкурсу.

Начин и поступак финансирања/суфинансирања програма регулисани су Правилником о начину, поступку и критеријумима за остваривање права за доделу средстава за подстицање програма/пројеката или недостајућег дела средстава из буџета града Крагујевца за реализацију програма/пројеката од јавног интереса које реализују удружења (“Службени лист града Крагујевца број 22/23 – пречишћен текст), чији саставни део чине критеријуми за процену квалитета програма и Табела за евалуацију.

Једно удружење по овом Конкурсу може поднети највише један предлог програма.

Активности обухваћене предлогом програма, по овом Конкурсу морају се реализовати до краја 2026. године.

Пријава на Конкурс (Анекс 1) са одговарајућом пратећом документацијом може се доставити:

* препорученом поштом у затвореној коверти или
* непосредно /лично предати Градској управи за друштвене делатности, на адресу:

**Комисији за оцењивање и селекцију програма по Јавном конкурсу за финансирање/суфинансирање програма удружења/организација у области привреде на територији града Крагујевца у 2026. години**

**Град Крагујевац**

**Градска управа за друштвене делатности**

**Трг Слободе 3**

**Крагујевац''**

**Са обавезном назнаком на лицу коверте**:

“ **Јавни конкурс** **за финансирање/суфинансирање програма удружења/организација у области привреде на територији града Крагујевца у 2026. години''**

На полеђини коверте навести назив и адресу подносиоца пријаве.

Пријаве на Конкурс се подносе у року од 60 (шездесет) дана, почев од дана објављивања на званичној интернет страници града Крагујевца, а објавиће се дана 30. јуна 2025. године и трајаће закључно са даном 29. августом 2025. године.

Комисија је у обавези да након вредновања и рангирања предлога програма, начелнику Градске управе за друштвене делатности (у даљем тексту: надлежна градска управа) достави Прелиминарну листу вредновања и рангирања, коју истовремено објављује на званичној интернет страници града Крагујевца и огласној табли органа Града.

На прелиминарну Листу вредновања и рангирања подносилац програма може да изјави приговор надлежној Градској управи у року од 8 дана од дана објављивања прелиминарне Листе вредновања и рангирања, преко Комисије.

Након решавања о поднетим приговорима, односно након истека рока за приговоре, уколико исти нису поднети, Комисија утврђује коначну Листу вредновања и рангирања, на основу које утврђује Предлог акта о избору програма у области привреде за финансирање/суфинансирање средствима буџета града у 2026. години, са предложеном висином средстава, који упућује начелнику надлежне Градске управе, у року не дужем од 15 дана од дана утврђивања.

Начелник надлежне градске управе доноси акт о избору програма удружења/организација у области привреде у року не дужем од 7(седам) дана од дана почетка примене Одлуке о буџету града Крагујевца за 2026. годину који се објављује, са коначном Листом вредновања и рангирања, на званичној интернет страници града Крагујевца, и огласној табли органа Града.

**В.Д. НАЧЕЛНИКА,**

**Тамара Јовановић,с.р**.